जल्दी रिटायर हुए लोगों को काम पर लौटने का ऑफर…मगर कोई तैयार ही नहीं
UK Economy Forecast Latest News; कई एनालिस्ट्स का मानना है कि ब्रिटिश इकोनॉमी के सामने एक बड़ी चुनौती खड़ी है। बैंक ऑफ इंग्लैंड ने भी ब्रिटिश इकोनॉमी की ग्रोथ की संभावना को कम कर दिया है
ब्रिटेन में कोविड महामारी का बुरा दौर बीत चुका है…मगर महामारी के बाद की दिक्कतें खत्म नहीं हो रही हैं।
दरअसल, ये दिक्कतें किसी लॉन्ग कोविड सिम्प्टम या नए हेल्थ रिस्क से जुड़ी नहीं हैं। परेशानी ये है कि कोविड के दौरान घटी देश की वर्कफोर्स अब तक बढ़ नहीं पाई है।
उस दौर में काम छोड़ने वाले लोग अब काम पर लौटने को तैयार नहीं हैं। इसीलिए सरकार अब उन लोगों से काम पर लौटने की अपील कर रही है जिन्होंने कोविडकाल में समय से पहले रिटायरमेंट ले लिया था।
कई एनालिस्ट्स का मानना है कि ब्रिटिश इकोनॉमी के सामने एक बड़ी चुनौती खड़ी है। बैंक ऑफ इंग्लैंड ने भी ब्रिटिश इकोनॉमी की ग्रोथ की संभावना को कम कर दिया है। इसकी बड़ी वजह मानी जा रही है कि लेबर फोर्स में बढ़ोतरी मुश्किल है।
कामगार नहीं बढ़े तो आर्थिक गतिविधियां घटेंगी और अंतत: इकोनॉमी की रफ्तार सुस्त होगी।
कोविड के दौरान कामगारों का आंकड़ा वैसे तो पूरी दुनिया में घटा था, लेकिन ब्रिटेन में महामारी का दौर बीतने के बाद भी ये आंकड़ा बढ़ा नहीं।
ऑफिस फॉर नेशनल स्टैटिस्टिक्स के आंकड़ों के मुताबिक काम करने लायक उम्र के ऐसे लोगों की तादाद जो ‘इकोनॉमिकली इनएक्टिव’ हैं अब भी फरवरी, 2020 के मुकाबले 4.90 लाख ज्यादा है।
ब्रिटेन के वित्त मंत्री जेरेमी हंट का मानना है कि लेबर फोर्स के घटते आंकड़ों को संभालने में अर्ली रिटायरमेंट लेने वालों की भूमिका अहम होगी। तभी इस साल की शुरुआत में सरकार की ओर से जारी अपील की टैग लाइन ही थी…‘ब्रिटेन को आपकी जरूरत है।’
सरकार पहले ही 50 साल के ऊपर के लोगों के लिए नए स्किल्स ट्रेनिंग प्रोग्राम्स की घोषणा कर चुकी है। इस बार का बजट भी ‘बैक टू वर्क बजट’ के तौर पर प्रचारित किया जा रहा है।
मगर अर्ली रिटायरमेंट लेने वालों को काम पर वापस लाना भी खासा चुनौती भरा हो सकता है। लंदन स्थित थिंक टैंक रिजोल्यूशन फाउंडेशन के अर्थशास्त्री लुईस मर्फी कहते हैं, ‘अर्ली रिटायरमेंट लेने वाले ज्यादातर लोग आज आरामदेह जीवन बिता रहे हैं। उनका मन बदलना सरकार के लिए मुश्किल है।’
अर्ली रिटायरमेंट लेने वाले इन लोगों में ज्यादातर ऐसे प्रोफेशनल और साइंटिफिक इंस्टीट्यूशन्स में काम करते थे, जहां उनकी तनख्वाह काफी ज्यादा थी। ऐसे ज्यादातर लोग न सिर्फ खुद के घर के मालिक हैं, बल्कि प्राइवेट पेंशन से काफी पैसा भी पा रहे हैं।
दरअसल, ब्रिटेन के पेंशन कानून के मुताबिक सरकारी पेंशन फंड से तो 66 साल की उम्र के बाद ही पेंशन निकाल सकते हैं, लेकिन प्राइवेट पेंशन फंड से 55 साल की उम्र से ही पेंशन मिल सकती है।
न्यूयॉर्क टाइम्स ने अर्ली रिटायरमेंट लेने वाले कुछ लोगों से बात की। उनमें से ज्यादातर अपने मनपसंद काम के साथ एक आरामदेह जिंदगी जी रहे हैं। काम पर लौटने की उनकी कोई इच्छा नहीं दिखती।
55 की उम्र में फिर स्टूडेंट बने जॉनाथन
जॉनाथन हॉलो ने एक दशक से भी ज्यादा समय तक रोज ब्रिटेन के ईस्ट एंड में अपने घर से लंदन तक लोकल ट्रेन से सफर किया।
आज वो उस समय को याद करते हुए कहते हैं कि लोकल ट्रेन में सफर करना असहनीय हो गया था। जब कोविड महामारी फैली, उस समय जॉनाथन 53 साल के थे। अर्ली रिटायरमेंट की वजह लोकल ट्रेन से भी ज्यादा रोचक थी। वो कहते हैं, ‘मैं ये नौकरी करते हुए नहीं मरना चाहता था।’
अभी प्राइवेट पेंशन पाने में दो साल का वक्त बाकी था, इसलिए उन्होंने बहुत ध्यान से दो साल तक खर्च चलाने के लिए सारा कैलकुलेशन किया।
वो ये कैलकुलेशन बखूबी कर भी सकते थे क्योंकि वो एक सरकारी एजेंसी मनी एंड पेंशन्स सर्विस में एक सीनियर पद पर थे। ये एजेंसी लोगों की फाइनेंस की समझ को बेहतर करने और उन्हें सलाह देने के लिए बनाई गई थी।
एजेंसी में एक साल और कॉन्ट्रैक्ट पर काम करने के बाद जॉनाथन ने नौकरी छोड़ी और एक किताब ‘हाउ टू फंड द लाइफ यू वॉन्ट’ को-राइट की।
अब भी वो लोकल ट्रेन से लंदन जाते हैं, मगर कभी-कभार। अब वो प्राचीन इतिहास में मास्टर्स डिग्री कर रहे हैं। साथ में लैटिन भी सीख रहे हैं। हर शुक्रवार को भीड़-भाड़ से दूर लंदन की एक लाइब्रेरी में प्लेटो और वर्जिल जैसे दार्शनिकों की रचनाओं के बीच वक्त गुजारते हैं।
कहते हैं…शायद अब डॉक्टरेट भी कर लूं।
डर्मेटोलॉजिस्ट थीं…अब कर रही हैं बगीचे की देखभाल
स्टेफनी मन ने मेडिकल स्कूल पास करने के बाद सीधे डर्मेटोलॉजिस्ट के तौर पर काम शुरू कर दिया था। महामारी के दौरान उनका काम ऑनलाइन शिफ्ट हो गया।
लोगों का डायग्नोसिस एक स्क्रीन पर करने में वो नर्वस महसूस करती थीं। उस दौरान वो अपने पार्टनर के बेटे और उसके परिवार के साथ रह रहीं थीं।
आज वो कहती हैं, ‘महामारी ने लोगों की प्राथमिकताएं बदल दीं। मैं परिवार के साथ ज्यादा वक्त बिताना चाहती थी। मेरी मां की तबीयत भी काफी बिगड़ रही थी। आज वो 86 साल की हैं, उन्हें डिमेंशिया है। उन्हें मेरी ज्यादा जरूरत थी…मैंने सोचा- बस! बहुत हो गया।’
सितंबर, 2020 में स्टेफनी ने रिटायरमेंट ले लिया। उस समय वो 57 साल की थीं। आज वो अपनी मां का ख्याल रखती हैं। हफ्ते में कई बार उनसे मिलने के लिए नर्सिंग होम जाती हैं।
अपने पोते-पोतियों के साथ ज्यादा वक्त बिताती हैं। लोकल चर्च में भी एक्टिव भूमिका निभाती हैं और लाइब्रेरियन का काम भी करती हैं। इन सबके साथ ही अपने घर पर सब्जियों का बगीचा भी संभालती हैं।
स्टेफनी कहती हैं, ‘मुझे नहीं पता कि तब मैं इतनी देर तक नौकरी कैसे कर पाती थी। आज तो मेरे पास समय ही नहीं है। मेरा दिन कभी भी खाली नहीं होता।’
अपनी पुरानी नौकरी दोबारा शुरू करने की उनकी कोई इच्छा नहीं है…पार्ट टाइम भी नहीं। वो कहती हैं, ‘मैं भले ही प्रैक्टिस पार्ट टाइम करूं, मगर उसे करने के लिए हर साल मेडिकल ट्रेनिंग में हिस्सा लेना होगा जो बहुत ज्यादा टाइम टेकिंग है।
कभी आईटी सेक्टर की जाॅब थी…आज चलने का शौक पूरा करते हैं
टॉम ब्राउन सिविल सर्विस में इन्फॉर्मेशन टेक्नोलॉजी प्रोजेक्ट मैनेजर थे। इस नौकरी का मतलब था कि कई बार पूरी रात सॉफ्टवेयर अपडेट्स रन करने पड़ते थे।
फिर अल-सुबह ये तय करना पड़ता था कि ये अपडेट 7 बजे तक पूरा हो पाएगा या नहीं…न हो पाए तो कैंसल भी करना पड़ता था।
नौकरी पर पहुंचने के लिए रोज लंदन में बस और ट्रेन में 70 मिनट का सफर करना पड़ता था। लॉकडाउन के समय उन्होंने फैसला किया, ‘मैं अब ये दुख और नहीं झेल सकता।’ बस तभी उन्होंने 61 साल की उम्र में रिटायरमेंट लेने का फैसला कर लिया।
अब टॉम अपने पैदल चलने का शौक पूरा करते हैं। कभी अकेले तो कभी ग्रुप्स के साथ वॉक्स पर जाते हैं। वो गर्व से कहते हैं, ‘मैं हफ्ते में 50 मील तक पैदल चलता हूं।’
क्या काम पर लौटना चाहेंगे? टॉम कहते हैं कि अगर बहुत रोचक काम हुआ तो शायद पार्ट टाइम कर लें। लेकिन फिल्मों में एक्स्ट्रा आर्टिस्ट का काम उन्हें ज्यादा रोचक लगता है।
बिजनेस कंसल्टेंट से अब वाइन टेस्टर
जाना हैमल के पति को कैंसर था। करीब 8 महीने तक अपने पति की देखभाल के साथ उन्होंने अपना बिजनेस कंसल्टेंट का काम किया। कभी घर से तो कभी अस्पताल में पति के बेड के बगल में बैठकर नौकरी की।
वो कहती हैं, ‘समय के साथ ये महसूस होने लगा कि इस तरह से काम करना संभव नहीं है।’ 2019 में 54 साल की उम्र में उन्होंने रिटायरमेंट ले लिया।
कुछ ही समय बाद उन्हें अपना पेंशन फंड मिल गया और इससे उन्होंने ईस्टर्न कनाडा में दो फार्महाउस खरीदे। यहीं उनका बचपन बीता था। वो कहती हैं, ‘पेंशन फंड इनवेस्ट करने का ये सही तरीका था। हर फार्महाउस की कीमत लंदन में एक गैराज से भी कम थी।’
अब उनका पैशन है वाइन टेस्टिंग। उन्होंने इसमें प्राथमिक डिग्री भी ले ली है। वो कहती हैं कि अब इसमें वाइन एंड स्पिरिट एजुकेशन ट्रस्ट का लेवल-4 डिप्लोमा भी करना चाहती हैं।
इसके लिए 500 घंटे से ज्यादा की स्टडी और 4 एग्जाम देने की जरूरत होगी। जाना कहती हैं कि ये उनकी ‘तीसरी जिंदगी’ है और इसमें जो मजा और संतुष्टि है वो उनकी नौकरी में कभी भी नहीं थी।